Foto’s: Gesteelde motorfiets ná 50 jaar teruggekryDonald DeVault Foto’s volg onderaan die berig. ŉ Man van Nebraska, Amerika, het Woensdag sy motorfiets teruggekry nadat dit nagenoeg 50 jaar gelede gesteel is. Donald DeVault (73) se 1953 Triumph Tiger 100 is twee weke gelede deur owerhede in Kalifornië by die Los Angeles-hawe opgespoor. Die motorfiets sou na Japan verskeep word toe doeanebeamptes die voertuigregistrasienommer nagegaan en ontdek het dat die fiets in Februarie 1967 gesteel is. Die motorfiets was in 1967 sowat $300 werd, maar is vandag sowat $9 000 (ongeveer R90 000) werd. DeVault het glo die man omhels wat die fiets opgespoor het. Hy het daarna met die motorfiets in die parkeergebied rondgery. Hy het die motorfiets minder as twee jaar in sy besit gehad voordat dit uit ŉ omheinde erf gesteel is. Hy besit ook ŉ Harley Davidson- en Kawasaki-motorfiets en sal die Triumph net vir spesiale ritte hou. DeVault sê Marlon Brando het met ŉ soortgelyke Triumph in die rolprent “The Wild One” gery wat dié motorfiets gewild gemaak het. Donald DeVault ry op sy motorfiets rond Donald DeVault by sy motorfiets